

TÁRSULÁSI MEGÁLLAPODÁS

A BUDAPEST-BUDAÖRS SZENNYVÍZELVEZETÉSI BERUHÁZÓ ÖNKORMÁNYZATI 
TÁRSULÁS LÉTREHOZÁSÁRÓL


PREAMBULUM

A jelen Társulási megállapodást aláíró önkormányzatok, a helyi önkormányzatokról szóló módosított 1990. évi LXV. törvény (a továbbiakban: Ötv.) és a helyi önkormányzatok társulásairól és együttműködéséről szóló 1997. évi CXXXV. törvény (a továbbiakban: Ttv.) által biztosított társulási jog alapján, jogi személyiséggel rendelkező önkormányzati társulást hoznak létre, a Budapest Komplex Integrált Szennyvízelvezetése beruházási projekt (a projekt részét képezi a budaörsi fejlesztések megvalósítása is) (a továbbiakban: Projekt) előkészítési és megvalósítási feladatainak, mint közös cél megvalósítására és a közös érdekérvényesítés elősegítése jegyében, a Környezet és Energetika Operatív Program (KEOP) pályázati feltételeiben előírtakra figyelemmel.

Az Ötv. 63/B. §-ának (2) bekezdése szerint főváros környéki (agglomerációs) társulás hozható létre különösen – többek között - a szenny- és csapadék-vízelvezetési, szennyvíztisztítási feladatok ellátására.

Az alulírott alapító önkormányzatok, a Ttv. 16.§-ában meghatározottak alapján, az Ötv. 63/B.§-ára figyelemmel Budapest Főváros és Budaörs közös budapesti szennyvízelvezetési agglomerációjában a Projekt körébe tartozó szennyvízelvezetési feladataik ellátását szolgáló fejlesztések megvalósítása, valamint együttműködésük intézményesítése céljából az alábbi jogi személyiségű önkormányzati társulás létrehozásában állapodnak meg.

Ezen társulási megállapodás megkötésénél Tagok, elsősorban az Európai Unió szervei által elfogadott vonatkozó közösségi jogszabályokat, a KEOP projektek megvalósításával összefüggő hazai jogszabályokat, a Szennyvízelvezetés és –tisztítás megvalósítása c. KEOP-1.2.0/09-11 kódszámú konstrukcióra vonatkozó pályázati felhívást és útmutatót, továbbá az Ötv., a Ttv., az államháztartásról szóló 1992. évi XXXVIII. törvény (a továbbiakban: Áht.), a számvitelről szóló 2000. évi C. törvény (a továbbiakban: Számv.tv.) a vízgazdálkodásról szóló 1995. évi LVII. törvény (a továbbiakban: Vgtv.) és az ezen törvények végrehajtásával kapcsolatos egyéb jogszabályok, a költségvetési gazdálkodási jogszabályok, illetve a Polgári Törvénykönyvről szóló 1959. évi IV. törvény (Ptk.) és a 2007–2013 programozási időszakban az Európai Regionális Fejlesztési Alapból, az Európai Szociális Alapból és a Kohéziós Alapból származó támogatások felhasználásának rendjéről szóló 4/2011. (I. 28.) Korm. rendelet rendelkezéseit veszik figyelembe.

A Társulás tagjai rögzítik, hogy a jogi személyiséggel rendelkező önkormányzati társulásukat szabad elhatározásukból, egyenjogúságuk tiszteletben tartásával, kölcsönös és a vállalt feladataikhoz igazodó arányos teherviselés alapján hozzák létre, a társuló önkormányzatok szennyvízágazati fejlesztéseinek hatékonyabb és célszerűbb megoldása, és az Európai Unió KEOP program keretében biztosított támogatásának a Projekt céljára történő elnyerése, illetve felhasználása érdekében.

A Társulás létrehozatalának a célja a közös Projekt keretébe tartozó fejlesztések megvalósítása, de a Társulásnak nem célja a beruházás során megvalósuló létesítmények közös üzemeltetésének biztosítása. A Tagok együttműködési kötelezettsége – a releváns pályázati Útmutatóban foglaltak szerint - a Projekt fenntartási időszakában is fent áll.


I.
A TÁRSULÁS LÉTREHOZÁSA

1.) A Társulás neve:	Budapest-Budaörs Szennyvízelvezetési Beruházó Önkormányzati Társulás (a továbbiakban: Társulás).

A Társulás idegen (angol) nyelvű elnevezése: Assemble of Municipalities of Budapest and Budaörs for Sewerage system development 

2.) A Társulás székhelye: 1052 Budapest, Városház u. 9-11.

3.) A Társulás tagjainak (a továbbiakban: Tagok, egyenként a Tag) neve és székhelye: 

- Budapest Főváros Önkormányzata (1052 Budapest, Városház u. 9-11.) (továbbiakban úgyis mint: Főváros)

- Budaörs Város Önkormányzata (2040 Budaörs, Szabadság út 134.) (továbbiakban úgyis mint: Budaörs)


4.) A Tagok a Társulási megállapodás aláírásával a 6. pontban megjelölt cél(ok) elérése érdekében önkormányzati Társulást hoznak létre.

5.) A Társulás jogállása:

A Ttv. 16-18. §-aiban foglalt rendelkezések alapján, a Társulás önálló jogi személy, működése során – külön törvény szerint – a költségvetési szervek gazdálkodására vonatkozó szabályokat kell alkalmazni.

A székhely (gesztor) önkormányzat megnevezése: Budapest Főváros Önkormányzata

Működési területe: a társult települések közigazgatási területe

Költségvetésének felügyeleti rendje: A Társulás költségvetési felügyeletét a Fővárosi Közgyűlés látja el.

A Társulási Tanács elnökét a Társulási Tanács tagjai választják a Ttv.12.§ szerint. Az elnök képviseli a Társulást.
 
A társult önkormányzati Tagok megbízásából – az alapítók képviseletében – Budapest Főváros Önkormányzata intézkedik a Társulásnak a Magyar Államkincstár területileg illetékes igazgatóságánál történő törzskönyvi nyilvántartásba vétele iránt (a törzskönyvi nyilvántartásról szóló 25/2009. (XI. 18.) PM rendelet 3. § f.) pont). 

6.) A Társulás célja és feladatai:

A Társulás KEOP program keretében uniós és központi költségvetési forrásokból támogatott csatornafejlesztést valósít meg. A beruházási Projekt megnevezése: Budapest Komplex Integrált Szennyvízelvezetése (a Projekt részét képezi a budaörsi fejlesztések megvalósítása is). A Projektet a megvalósításra vonatkozó támogatási szerződés szerinti a KEOP program keretében jóváhagyott műszaki tartalommal kell megvalósítani.

A Projekt megvalósításához az alapító önkormányzatok nem rendelkeznek elegendő saját forrással, ezért a szennyvízágazati fejlesztések megvalósítása csak uniós támogatás igénybe vételével lehetséges. A Projekt európai uniós támogatásra jogosult, mert olyan egymással összefüggő beruházás-igényes környezetvédelmi infrastrukturális projektelemekből áll, amelyek lehetővé teszik az érintett terület számára az Európai Unió által felállított környezetvédelmi követelményeknek való megfelelést. Tagok előtt ismert, hogy az Európai Bizottság társfinanszírozása keretében jelentős támogatásban részesíti az Európai Unió tagországait, így Magyarországot is, illetve azok olyan beruházási projektjeit, amelyek nélkülözhetetlenek az uniós normák végrehajtásához.

Tagok saját forrásaik kiegészítése, környezetvédelmi fejlesztéseik finanszírozása céljából igénybe kívánják venni az Európai Unió támogatását a KEOP pályázati program keretében.

Tagok kijelentik, hogy a 2007-2013-as programozási időszakban a támogatással megvalósuló, jövedelemtermelőnek minősülő vízgazdálkodási (szennyvízkezelés és csatornázás; ivóvízminőség-javítás) fejlesztések kedvezményezettjei (helyi önkormányzatok és társulásaik) által biztosítandó saját forrás finanszírozási feltételei pénzügyi és elszámolási kérdéseinek elemzése alapján rögzítik a Tagok közötti elszámolásokat és kötelezettségeket. A jelen megállapodás előkészítése során Tagok figyelemmel voltak az NFÜ honlapján aláíráskor hatályosan közzétett, a KEOP pályázatokra érvényes CBA útmutatónak a 2007-2013. éves időszakra vonatkozó Európai Uniós szabályrendszerére, valamint az ott megfogalmazott költség-haszon elemzések elveire.

Tagok a közöttük korábban, 2008. szeptember 30-án létrejött Együttműködési és Finanszírozási Szerződésben és a fent hivatkozott CBA útmutatóban lefektetett elvek, illetve a végleges RMT alapján alakítják ki az egymás közti elszámolásaikat a Társulás keretében. Amennyiben a KEOP pályázat feltétel-rendszerében olyan kötelező jelleggel érvényesülő előírás-változás következne be, amely a Tagok közötti pénzügyi elszámolásokat érinti, ezen változások hatását a Tagok közösen megvizsgálják, és – szükség szerint – a Tagok közötti pénzügyi elszámolásokat megfelelően kiigazítják.

A Tagok megállapítják, hogy az európai uniós támogatás igénybevételét érintő, változó jogszabályi kötelezéseknek való megfelelés érdekében, jelen megállapodásban rögzítetten, önkormányzati társulás keretében kívánják a Projektet megvalósítani.  

7.) A Társulás illetékességi területe: a Tagok (a társult önkormányzatok) közigazgatási területe.

8.) A Társulás bélyegzője: 

- hosszú bélyegző (bélyegzőn a Társulás neve, székhelye, fizetési (bank) számlaszáma és adószáma)

- körbélyegző (körben a Társulás neve és székhelye).

9.) A Társulás hivatalos dokumentumai és szerződései: a vonatkozó előírások teljesítése mellett a Társulás hivatalos levelezése során a Társulás nevét és székhelyét, illetve a Társulás által kötött szerződések esetében a Társulás adószámát és törzskönyvi nyilvántartási számát is minden esetben fel kell tüntetni.

10.) A Társulás, a Projekt végrehajtása során, a társult önkormányzatok, mint a KEOP Projekt közvetett kedvezményezettjeinek közös célszervezete, a Projekt lebonyolításáért felelős projektgazdaként jár el.

11.) A Társulás határozott időre, a Projekt beruházási szakaszának teljes befejezéséig, azaz a KEOP projekt megvalósításához folyósított támogatásnak, az Európai Bizottság által jóváhagyott, teljes körű elszámolásáig tartó időszakra jött létre. A Társulást a Tagok a Projekt megvalósítására hozzák létre. 

A Projekt megvalósítását és a Társulás megszűnését követően a Társulás Tagjai a jelen megállapodásban foglalt elveket továbbra is magukra nézve kötelezőnek ismerik el.

A Tagok együttműködési kötelezettsége – a releváns pályázati Útmutatónak megfelelően – a Projekt fenntartási időszakára is megfelelően vonatkozik.


II. 
ELŐZETES MEGÁLLAPODÁSOK, KÖVETENDŐ ELVEK, A TÁRSULÁS FELADATAI


A)
ÁLTALÁNOS KÖTELEZETTSÉGVÁLLALÁSOK

1.) Az Ötv. 8. § (1) bekezdése a helyi közszolgáltatások körébe sorolja a csatornázás megoldását, amelyről a Vgtv. 4. §-a alapján a települési önkormányzatok kötelesek gondoskodni.

Tagok megállapodnak abban, hogy a megállapodásban rögzített célok elérése érdekében, a Társulás útján pályázatot nyújtanak be a KEOP program keretében igénybe vehető támogatásra.

A Megállapodást aláíró Tagok kijelentik, hogy együttes pályázatuk sikere érdekében kiküszöbölnek minden, a hatáskörükbe tartozó és a helyi önkormányzati érdekekkel nem ütköző, a megvalósítást akadályozó folyamatot, cselekményt, amely szerződésük, kötelezettségvállalásuk megszegéséhez vezetne.

Tagok tudomásul veszik, hogy az európai uniós szabályozás, illetve támogatási rendszer elfogadása és a források felhasználása szigorú szabályokhoz kötött. Tagok tudomásul veszik az uniós támogatáshoz fűződő speciális szabályokat és előírásokat.

Így különösen nem szeghetik meg az uniós és a hazai támogatási előírásokat, a Tagok a Társulás keretében a kapott támogatást az arra előírt sorrendben csak a megjelölt beruházásra fordíthatják, továbbá eleget kell tenniük a támogatási szerződésben foglalt mindennemű, például törlesztési, adatszolgáltatási, tájékoztatási, megőrzési kötelezettségeiknek, továbbá a pénzügyi kötelezettségeik területén működési stabilitásukat nem veszélyeztethetik.

Tagok kifejezetten felhatalmazzák a Társulást, hogy a Projekt Támogatási szerződését megkösse.

A Tagok kifejezetten kijelentik, hogy a vállalt saját pénzügyi kötelezettségük teljesítése az esedékesség időpontjában alapvető kötelezettségük.

Tagok a saját közvetlen tevékenységük során előtérbe helyezik jelen megállapodás elveit és az itt megfogalmazott érdekprioritást. Ezen tevékenységük, mint saját hatáskörben történő jogszabályalkotás, illetve határozathozatal (pl. helyi rendezési tervek, szolgalmi jogok, belterületbe vonás, telekhatár módosítás stb.), továbbá a folyamatos információadás és kapcsolattartás mind olyan feladatok, amelyek nélkülözhetetlenek a Projekt végrehajtásához. Ugyanezen elv vonatkozik a már esetlegesen megkötött, illetve működő kapcsolódó szerződésekre, valamint az önkormányzati foglalkoztatás- és árszabályozás-politikára (rendeletekre) is.

Tagok kötelezettséget vállalnak arra, hogy az érintett térség környezetvédelmi érdekeit, egységes fejlődését szem előtt tartva, a megállapodásban foglalt elveket betartják, a továbbiakban annak érvényesülését nem akadályozzák, a rendszer működését aktív tevékenységgel szolgálják, közreműködnek a megvalósításban.

Tagok megismerik, átgondolják és értékelik a térségi szennyvízkezelési rendszer szerepét, a megállapodásban megfogalmazott jogokat és kötelezettségeket, elfogadják a kialakított felelősségi rendszert.

Tagok kötelezettséget vállalnak, hogy a Projekt végrehajtása során a magyarországi hatályos jogszabályi rendelkezések, valamint a vonatkozó EU előírások szerint járnak el.

A Tagok kötelezettséget vállalnak a Projekt megvalósításához szükséges adatok szolgáltatására, továbbá a már meglévő üzemeltetési és közszolgáltatási szerződéseik rendelkezésre bocsátására. E körben a Tagok nem hivatkozhatnak településük érdekeire, mint „üzleti titokra”.

Jelen megállapodás elfogadása és aláírása a Tagok részéről egyben kötelezettségvállaló elfogadó nyilatkozat is.

Tagok megállapodnak abban, hogy a Projekt megvalósítása során a településekre bontható közbeszerzési eljárásokat elkülönítik a Társulás közbeszerzései során, elkülönített pénzügyi elszámolásokat vezetnek, és megállapodnak a településekre nem bontható szolgáltatási feladatok finanszírozásának arányáról.

Tagok kötelezettséget vállalnak a megvalósuló Projekt eredményeinek egységes elvek szerinti üzemeltetésére, fenntartására vagy annak biztosítására a KEOP pályázatban bemutatottak szerint.

A Tagok a Projekt előkészítése, megvalósítása, Tagi önerő biztosítása érdekében hozzák létre a Társulást és annak szervezeteit. Működésük időtartama alatt, annak keretében a közösen létrehozott, illetve a támogatási rendszerben közreműködő szervezetek útján az alábbi feladatok teljesítését vállalják:

2.) Tagok az együttműködési kötelezettség terén:

- Tagok kötelezettséget vállalnak arra, hogy a Projekt megvalósítása érdekében kölcsönösen együttműködnek egymással.
- Tagok, illetve képviselőik a tudomásukra jutott információkat csak a Projekt megvalósítása érdekében használhatják.
- Kötelezettséget vállalnak, hogy az érintett térség egységes fejlődését szem előtt tartva, az itt lefektetett elveket betartják, a későbbiekben öncélúan nem akadályozzák a rendszer, illetve a Társulás működését, a saját hatáskörükben a saját területüket érintő joghatályos döntéseiket időben meghozzák, be-, illetve megfizetik a vállalt pénzügyi kötelezettségeiket, valamint a támogatási ütemtervben rögzített részfeladataikat határidőre teljesítik.
- Előre átgondoltan felmérik az egyes önkormányzatok szerepét, a megállapodásban megfogalmazott jogokat, kötelezettségeket, és elfogadják a jelen okiratban, a Projekt támogatási pályázatában, illetve a támogatási előírásokban foglalt rendelkezéseket.
- Tagok kötelezettséget vállalnak arra, hogy a Projekt végrehajtása során a hatályos jogszabályok rendelkezései szerint járnak el, így különösen figyelembe veszik a közbeszerzésekről szóló jogszabályok, a hatósági árszabályozás előírásait.
- Tagok kötelezettséget vállalnak a megvalósuló Projekt üzemeltetésére vagy annak biztosítására, a Projekt előírt módon történő fenntartására.
- Tagok kötelezettséget vállalnak arra, hogy a Projekt megvalósítása érdekében kölcsönösen (legalább) a fenntartási időszak végéig együttműködnek egymással.

3.) Tagok szervezeti, gazdasági, jogi területen:

- Tagok kötelezettséget vállalnak a rendszer kiépítéséhez és megvalósításához szükséges pénzügyi alapok előteremtésére, így különösen az Európai Unió támogatási programjában való részvételre;
- Tagok kötelezettséget vállalnak az önrész, a járulékos költségek és a Társulás működési költségeinek biztosítására; továbbá kötelezettséget vállalnak
- A Projekt kidolgozására;
- A működtetés szervezeti, gazdasági feltételrendszerének kidolgozására;
- A támogatás megszerzése feltételeinek biztosítására;
- Közbeszerzési eljárások lefolytatatásában közreműködésre, a megkötött szerződések ellenőrzésére, a közbeszerzésekkel kapcsolatos kötelezettségek teljesítésére;
- Szolgalmi jogok megszerzésére, biztosítására;
- Minőségbiztosítási követelmények érvényre juttatására;
- Tájékoztató, informáló lakossági fórumok szervezésére, a közösségi tájékoztatás dokumentálására, civil szervezetek bevonására;
- Tervezési és építési feladatok közbeszereztetésében, az engedélyek megszerzésében való közreműködésre;
- A Projekt megvalósításához szükséges adók, díjak, illetékek viselésére (ha az nem támogatható a támogatási forrásból);
- Szakértői munka koordinálására;
- Monitoring tevékenységre a Projekt megvalósítása folyamán.

4.) Tagok műszaki területen kötelezettséget vállalnak:

- szennyvízelvezető létesítmények létesítésre az I/6. pontban foglaltak szerint;
- helyszín előkészítésre és építésre;
- együttműködésre a kivitelező(k)kel;
- az ún. Mérnöki (projektszerződések felügyeletét, műszaki ellenőrzését biztosító), szakértői, építési és eszközbeszerzési szerződések megkötésének biztosítására;
- műszaki megvalósítás során a nyilvánosság, mint alapelv érvényesülésének nyomon követésére;
- megrendelői/megbízói jogok gyakorlására, műszaki átadások-átvételek felügyeletére, megvalósulási dokumentáció átvételére;
- a Projekttel összefüggő egyéb felmérésekben, műszaki megoldásokban és szervezési feladatokban való részvételre;
- a Projekt megvalósulása után a Projekt keretében kialakított rendszer tulajdonjogi átvételére.

5.) Tagok kijelentik, hogy tudomással bírnak arról, hogy uniós támogatás csak a támogatás iránti pályázat befogadása előtt meg nem kezdett beruházásokhoz igényelhető. Egyúttal nyilatkoznak, hogy a támogatási pályázatban részletezett kivitelezési munkálatok még nem kezdődtek meg. 


B)
A TÁRSULÁS ALAPTEVÉKENYSÉGE

1.) A Társulás tagjai a Ttv. 20. § (3) bekezdésében felhatalmazással élve, a Társulásra ruházzák át az alábbi feladat- és hatásköröket:

- A Társulás az Ötv. 8. § (1) bekezdésben meghatározott csatornázás megoldása helyi közszolgáltatási, valamint a vízgazdálkodásról szóló 1995. évi LVII. törvény 4. § (1) a), b) pontjában, illetve (2) bekezdés b), c) pontjában meghatározott önkormányzati feladatok körében a Projekt megvalósítására irányuló tevékenységet a jelen megállapodásban meghatározott közigazgatási területen alaptevékenységként, feladatvégzési és ellátási kötelezettséggel, az alapítók szakmai és gazdasági felügyelete mellett végzi.

A Társulásnak nem célja a megvalósított létesítmények üzemeltetése.

2.)  A Társulás tevékenysége: 

Szakágazat:
841317 Többcélú fejlesztési projekt igazgatása

Alap szakfeladatok (a megnevezés hatályos 2010. január 1-jétől)
370000 Szennyvíz gyűjtése, tisztítása, elhelyezése
841126 Önkormányzatok és többcélú kistérségi társulások igazgatási tevékenysége
841401 Önkormányzatok közbeszerzési eljárásainak lebonyolításával összefüggő szolgáltatások
841403 Város-, községgazdálkodási m.n.s. szolgáltatások
841901 Önkormányzatok, valamint többcélú kistérségi társulások elszámolásai
711200 Mérnöki tevékenység, műszaki tanácsadás

A Társulás tevékenységi körébe a KSH TEÁOR ’08 szerint a következők tartoznak:

37.00’08 Szennyvíz gyűjtése, kezelése
42.21’08 Folyadék szállítására szolgáló közmű építése
42.91’08 Vízi létesítmény építése
68.20’08 Saját tulajdonú, bérelt ingatlan bérbeadása, üzemeltetése
71.12’08 Mérnöki tevékenység, műszaki tanácsadás

A Társulás a KEOP Projekt megvalósítása során ellátja a projektgazdai feladatokat.


III.
A TÁRSULÁSI TAGSÁG

A)
A TÁRSULÁSI TAGSÁG KELETKEZÉSE

1.) Azon önkormányzatok tagsági viszonya, akik a Társulási megállapodást aláírják, a megállapodás aláírásával keletkezik.

2.) A Társuláshoz bármely, a Projektben érdekelt önkormányzat is csatlakozhat.

3.) A csatlakozás feltétele, hogy a csatlakozni kívánó önkormányzat

a.) elfogadja a Társulási megállapodást, és a társuló tagönkormányzatok között, a Projektre vonatkozó egyéb szerződés(ek) tartalmát, esetlegesen a Társulásban részvétele kapcsán támasztott egyéb követelményeket;

b.) elismerje magára nézve kötelezően a Társulási Tanácsnak a csatlakozásáig már meghozott határozatait;

c.) a társuló önkormányzatok (a korábbi Tagok) képviselő-testületei minősített szavazattöbbséggel meghozott döntésével a csatlakozást megengedjék;

d.) eleget tegyen a vagyoni (pénzügyi) hozzájárulási kötelezettségének, illetve kötelezettséget vállaljon az önkormányzati önrésze és egyéb fizetési kötelezettségei teljesítésére.
 
4.) A csatlakozni kívánó tag a csatlakozási szándékát a Társulási Tanács elnökének jelentheti be. A bejelentéshez csatolni kell az önkormányzat képviselő-testületének a társuláshoz való csatlakozásra és a Társulási megállapodás, a Tagok közötti egyéb szerződés(ek), valamint a Társulási Tanács már meghozott döntéseinek elismerésére, az előírt pénzügyi kötelezettségek vállalására vonatkozó döntését.

5.) A csatlakozás elfogadásáról a társuló önkormányzatok képviselő-testületei (Budapest Főváros esetében a Fővárosi Közgyűlés) egyenként jogosultak dönteni, minősített szavazattöbbséggel.

6.) A csatlakozást elfogadó vagy elutasító tagi döntéseket a Társulási Tanács elnöke – az utolsó képviselő-testületi döntést követően – közli a csatlakozni kívánóval.

7.) A csatlakozni kívánó e döntés kézhezvételétől számított 30 napon belül jogosult a Társuláshoz csatlakozni.

8.) A csatlakozás elhatározásáról a csatlakozni kívánó önkormányzat a Társulási Tanács elnökét a 7. pontban megjelölt határidőn belül írásban értesíti.

B)
A TÁRSULÁS TAGJAINAK ÁLTALÁNOS JOGAI ÉS KÖTELEZETTSÉGEI

1.) A Társulás tagjának kötelessége, hogy a Társulási megállapodásban, a társuló tagönkormányzatok között, a Projektre vonatkozó egyéb szerződés(ek)ben – különösen a mindenkor hatályos Támogatási Szerződésben, annak módosításaiban és a releváns Útmutató(k)ban - , illetve a Társulási Tanács határozataiban meghatározott kötelezettségeinek eleget tegyen, a Projekttel kapcsolatos feladatait és pénzügyi kötelezettségeit határidőben teljesítse.

2.) A Társulás Tagjának kötelessége, hogy a Társulás munkáját segítse, és a Társulás céljának eléréséhez a tőle elvárható támogatást nyújtsa.

3.) A Társulás Tagjának kötelessége, hogy megadja azokat az információkat, és a Társulás rendelkezésére bocsássa azokat a dokumentumokat, amelyek a Társulás céljának eléréséhez, a Társulás működéséhez szükségesek.

4.) Ha a Társulási Tanács döntéséhez a társult Tagok képviselő-testületeinek a határozata szükséges, akkor a döntéshez szükséges előterjesztést valamennyi tag köteles saját képviselő–testületének soron következő ülésére előterjeszteni, és a döntésről a Társulási Tanács elnökét értesíteni.

5.) A Társulás tagjának jogában áll a Társulási Tanácsban – képviselője útján – szavazati joggal részt venni.

6.) A Társulás tagjának jogában áll a Társulás által nyújtott szolgáltatásokat igénybe venni.


C.)
A TÁRSULÁSI TAGSÁG MEGSZŰNÉSE

1.) A társulási tagság megszűnik:

a.) a Tag felmondásával,

b.) kizárással,

c.) a Társulás megszűnésével.

A Tagok kötelezettséget vállalnak arra, hogy elfogadják a felmondással és kizárással kapcsolatos felelősségi szabályokat.

2.) A Tag a Társulási megállapodást az adott év december 31. napjával mondhatja fel. A Ttv. 4.§ (2) bekezdése alapján a felmondásról szóló minősített többséggel meghozott döntést a Tag képviselő-testülete legalább három hónappal korábban köteles meghozni, és a Társulási Tanács elnökével és a Társulás tagjaival közölni. Felmondó Tag a felmondásról szóló döntése meghozatalakor köteles figyelembe venni a Projekt megvalósítás támogatására vonatkozó támogatási szerződésben foglaltakat.

Tekintettel arra, hogy a Társulás meghatározott cél megvalósítására jött létre, Tagok vállalják, hogy a törvényben biztosított felmondási jogukkal csak tényleges és alapos indokok alapján, a Társulási Tanáccsal, a törvényességi ellenőrzést ellátó szervvel és a KEOP közreműködő szervezettel történt egyeztetést követően élnek.

Tagok tudomásul veszik, hogy a Társulásból kiváló Tag által fizetendő önrész és egyéb pénzügyi kötelezettségek összege a Társulás velük szembeni jogszerű követelése, amelyet a Társulás minden esetben érvényesíteni fog.

A felmondó tag köteles a felmondásával a Társulásnak okozott kár teljes körű megtérítésére. Ezen kártérítési felelősséget a Tagok szorosan értelmezik, ezért valamennyi, a felmondással összefüggő kárra és hátrányos jogkövetkezményekre vonatkoztatják, amelyet a további Tagok elszenvedni kénytelenek.

Felmondó Tag tudomásul veszi, hogy a már befizetett önrészt a Társulástól nem követelheti vissza.

3.) A Társulás tagját a Társulási Tanács egyhangú döntésével a Társulásból a naptári év utolsó napjával kizárhatja, ha a Tag a megállapodásban meghatározott valamely lényeges kötelezettségének határidőre nem tesz eleget, és azt ismételt felhívás ellenére sem pótolja, és ha a Társulásban részt vevő képviselő-testületek több mint fele minősített többségű határozatba foglalja elhatározását.

A kizárásról szóló határozat meghozatala előtt a Társulási Tanácsnak az érintett Tagot meg kell hallgatnia.

A kizárás jogkövetkezményei azonosak a Tagi felmondás jogkövetkezményeivel, azaz ebben az esetben sem mentesül a Tag a kártérítési és egyéb fizetési kötelezettsége alól.

4.) A jelen megállapodás aláírása napján lép hatályba és határozott időre szól. A Társulást a Tagok a Projekt megvalósítására hozzák létre. Jelen szerződés a Projekt befejezését követő, illetve (ha ez időben később történne) az utolsó létesítmény érdekelt Tagnak való átadása napját követő 90 napig van hatályban, kivéve
- a Tagoknak a Projekt fenntartására irányuló együttműködési kötelezettségét és vállalásait, amelyek a Társulás megszűnése után is hatályban vannak, és
- az olyan kötelezettségvállalások alkalmazását, amellyel kapcsolatos feltételek a létesítmények jogszabályban meghatározott élettartamáig érvényesek, valamint 
- a jelen megállapodásból folyó igények érvényesítését, amelyet semmilyen tekintetben nem korlátoz a megállapodás hatályának, illetve a Társulásnak a megszűnése.

A megvalósult létesítmények jelen Megállapodás szerinti társult Tagnak történő átruházásakor a létesítmények kivitelezéséhez kapcsolódó jótállási, szavatossági jogokat is át kell ruházni.

Tagok a Projekt befejezésének a Projekt zárójelentésének Európai Bizottság általi elfogadását tekintik.

A Társulás megszűnik, ha
· Társulás valamennyi Tagja elhatározta a Társulás megszűntetését;
· Tagok száma egy Tagra csökken,
· bíróság jogerős döntése alapján,
· a Projekt befejezésével (I/11. pont).

A Társulás megszűnése esetén Tagok a megszűnés időpontjával egymással elszámolni kötelesek. A felosztott vagyont természetben a jelen megállapodásban tulajdonosként megjelölt Tag (VIII/B/1. pont) részére kell kiadni. A Társulás megszűnése esetén a Társulás kötelezettségeiért Tagok vagyoni hozzájárulásuk arányában tartoznak felelősséggel.

Tagok megegyeznek abban, hogy a jelen Társulási megállapodás aláírásával az Együttműködési és Finanszírozási Szerződést megszűntetik, azzal, hogy az abból következő esetleges jogkövetkezmények és pénzügyi igények Tagokon történő számon kérhetőségét a hatályon kívül helyezés ténye nem érinti és nem zárja ki.

IV.
A TÁRSULÁS SZERVEZETE

1.) A Társulás szervei:

Tagok jelen Társulási Megállapodás aláírásával egyidejűleg az alábbi szervezeti rendszerben állapodnak meg:

a.) a Társulási Tanács

b.) a Társulási Tanács elnöke és helyettese

valamint a Projekt beruházás irányításában résztvevő, a Társuláshoz kapcsolódó szervezetként

c.) Kapcsolattartó-gesztor

Tagok elfogadják, hogy a KEOP projekt támogatási kérelmezési eljárásért, valamint a projekt végrehajtásáért felelős szervezetként, azaz projektgazdaként a Társulás el. A projektgazda tudomásul veszi, hogy valamennyi – a pályázati projekt elnyerése, illetve megvalósítása szempontjából érdeminek minősíthető, illetve a Tagok által megjelölt – kérdésben a mindenkor hatályos közösségi és hazai jogszabályokban, a támogatási szerződésben és a jelen megállapodásban foglaltak szerint köteles eljárni és a megtett lépésekről utólag a Társulási Tagoknak beszámolni köteles. Azon jognyilatkozatokat, amelyeknek következtében a Társulás tagjai számára a támogatási szerződéstől eltérő kötelezettségek keletkeznek, csak a Társulási Tanács előzetes egyetértésével teheti meg.

A)
A TÁRSULÁSI TANÁCS

1.) A Társulási Tanács a Társulás közös döntést hozó szerve.

A Társulási Tanács megalakultnak tekinthető, ha a tagönkormányzatok képviselő-testületeinek mindegyike jóváhagyta a társulási megállapodást, megválasztotta képviselőjét, és a Társulási Tanács alakuló ülése kimondta megalakulását.

A Ttv. 10.§-a alapján a Társulás döntéshozó szerve a Társulási Tanács, amelyben valamennyi Tag egy képviselő delegálására jogosult. A Társulás Tagja az általa delegált képviselőt visszahívhatja. A társult önkormányzat szavazati arányát a Társulási Tanácsban a vagyoni hozzájárulása alapján kell megállapítani azzal, hogy a Ttv. 10.§-ának (3) bekezdése értelmében egyik Tag sem rendelkezhet a szavazatok több mint 50%-ával.

2.) A Társulási Tanács gyakorolja a Társulási megállapodásban meghatározott feladat- és hatásköröket. 

3.) A Társulási Tanács hatáskörébe tartozik különösen:

a.) a Társulás éves munkatervének, költségvetésének elfogadása; a költségvetés első félévi, háromnegyedévi és éves végrehajtásáról szóló beszámoló; éves mérlegének elfogadása,

b.) a Társulás szervezeti és működési szabályzatának elfogadása,

c.) a Társulási Tanács elnökének, elnökhelyettesének megválasztása, esetleges díjazásának megállapítása, visszahívása,

d.) eseti vagy állandó szerv létrehozása, a vezetője megválasztása, működési rendjének meghatározása, a munkaszervezet kialakításával kapcsolatos kérdések,

e.) működési hozzájárulás és a Tagokat terhelő egyéb pénzügyi kötelezettség megállapítása, a Tagoknak a Társulással szembeni fizetési kötelezettsége mértékének és arányának meghatározása,a hatáskörbe utalt pénzeszközök felhasználásáról döntés, szükség szerint szakértői vélemények figyelembe vételével;

f.) a Tag kizárása és a Társulás megszűnésének elhatározása, amely a valamennyi Tag képviselő-testületek minősített többségű határozata esetén lép hatályba,

g.) a Megállapodásban megfogalmazott célok megvalósításának áttekintése, stratégiai célok meghatározása,

h.) annak a keretösszegnek, illetve ügyletkörnek a meghatározása, amelyen belül a Társulási Tanács elnöke az ülés hozzájárulása nélkül köthet szerződést,

i.) a Projekt megállapodás szerinti megvalósulásának, időbeli előrehaladásának elemzése és értékelése,

j.) a Tagok közötti esetleges vitás kérdések megtárgyalása, állásfoglalás kompromisszum érdekében, illetve a végrehajtás során felmerülő egyéb problémák körében,

k.) minden olyan kérdés, amelyet a Társulási Tanács ülése a hatáskörébe von.


Előkészítési szakaszban a Társulási Tanács elé döntésre beterjesztendő alapvető kérdések:
- támogatási pályázat és a támogatási szerződés,
- közös használatú létesítmények terveivel kapcsolatos esetleges kérdések, 
- ténylegesen felmerülő előkészítési költségek,
- előkészítési időszak szolgáltatási típusú szerződései.

Megvalósítási szakban beterjesztendő alapvető kérdések:
- kivitelezési szerződések közbeszerzési dokumentációja és szerződéses feltételei (ha közös használatú/finanszírozású létesítményre vonatkozik), 
- műszaki ellenőr/FIDIC Mérnök közbeszerzési dokumentációja és szerződéses feltételei,
- a beruházás bonyolításával és a projektirányítással kapcsolatos ügyek,
- megvalósítási időszak szolgáltatási típusú szerződései.

A közbeszerzési eljárások előkészítése és lebonyolítása – a mindenkori vonatkozó közbeszerzési előírások és a támogatott projektekre vonatkozó speciális közbeszerzési követelményekre figyelemmel összeállított, illetve hatályban tartott, a Társulási Tanács által jóváhagyott Közbeszerzési Szabályzat alapján történhet.

A társulási közbeszerzéseket a Gesztor-Kapcsolattartó hivatali szervezetén keresztül kell megküldeni, és egyeztetni a Tagokkal a Tagoknál kialakított eljárásrendben.

A Társulási Tanács rendszeres ülésein figyelemmel kíséri a Projekt előrehaladását, valamint megvitatja azon egyéb dokumentumokat, amelyeket az Elnök és a Kapcsolattartó-gesztor alapvetőnek és Tagok közös érdekét érintőnek minősít.
 
4.) A Társulási Tanácsot a társult önkormányzatok képviselői alkotják. Minden társult önkormányzat egy képviselővel képviselteti magát a Társulási Tanácsban. A társult önkormányzatok képviselő-testületei a képviselőjüket maguk választják az önkormányzati képviselők közül.

Amennyiben a képviselő személyében változás következik be, úgy e változásról a Tag a Társulási Tanács elnökét köteles haladéktalanul tájékoztatni. A képviselő személyében bekövetkező változás a Társulási megállapodás módosítását nem igényli.

5.) A Társulás Tagja írásbeli meghatalmazással a képviselő akadályoztatása esetére helyettes képviselő útján is gyakorolhatja a szavazati jogát. A meghatalmazást legkésőbb a Társulási Tanács ülésének megkezdéséig köteles a Tag a Társulási Tanács elnökének átadni.

6.) A Társulási Tanács tagjai az általuk képviselt képviselő-testületeknek kötelesek évente legalább egyszer, szükség szerint többször is, beszámolni a társulásban végzett tevékenységükről. 

7.) A társult önkormányzat szavazati arányát a Társulási Tanácsban a vagyoni hozzájárulása alapján kell megállapítani azzal, hogy a Ttv. 10.§-ának (3) bekezdése értelmében egyik Tag sem rendelkezhet a szavazatok több mint 50%-ával. Tagok megállapítják, mivel a Társulásnak alapításakor két tagja van, és mivel a törvényes előírások szerint egyik társulási tag sem rendelkezhet a szavazatok több, mint a felével, Budapest Főváros és Budaörs alapító Tagok egyenként a szavazatok 50%-ával rendelkeznek. Tagok az egyértelműség kedvéért ehelyütt is rögzítik, hogy az 50-50%-os szavazati arány egy közjogi követelmény, amely a döntések meghozatalánál figyelembe veendő, de ez a szavazati arány nem jelenti azt, hogy a Tagok ilyen arányban részesülnek a költségek viseléséről, a létrejövő vagyonból, stb., mert e tekintetben a Társulási megállapodás vonatkozó rendelkezései az irányadóak.

8.) A Társulási Tanács a Társulási megállapodás aláírásakor tartja meg alakuló ülését. 

9.) A Társulási Tanács akkor jön létre, ha az alakuló ülésén a megalakulását kimondta, és megválasztotta a tisztségviselőket.

10.) A Társulási Tanács évente legalább kétszer ülésezik. Egyebekben Társulási Tanács üléseit szükség szerint tartja.

11.) A Társulási Tanács ülésének összehívását a Társulási Tanács bármely tagja – a napirend meghatározásával - indítványozhatja a Társulási Tanács elnökénél.

A Társulási Tanács ülésének összehívását a Társulási Tanács Elnökénél a helyi önkormányzatok törvényességi ellenőrzéséért felelős szerv is kezdeményezheti.

12.) A Társulási Tanács ülését a Társulási Tanács elnöke hívja össze. A Társulási Tanács elnökének akadályoztatása esetén az elnök-helyettes, annak akadályoztatása esetén az ülést a Társulási Tanács által felhatalmazott képviselő is összehívhatja.

13.) Az ülés összehívására vonatkozó meghívót legalább az ülés kitűzött időpontja előtt 15 nappal kell megküldeni a Tagoknak. A meghívóban közölni kell az ülés napirendjét, és mellékelni kell hozzá – amennyiben vannak – a napirendi pontokhoz kapcsolódó előkészítő anyagokat, írásbeli előterjesztést. Aki a Tagok részéről kéri a meghívót és az ülés anyagait, részére elektronikus úton is kell küldeni.

14.) Az ülést a Társulás székhelyére kell összehívni.

15.) A Társulási Tanács akkor határozatképes, ha az ülésen a szavazatok több mint a felével rendelkező képviselő jelen van. 

16.) Amennyiben az ülés határozatképtelen, úgy újabb ülést kell összehívni az eredeti ülés meghívójában előre meghatározott időpontra, illetve helyre.

17.) Az ülésen a Tagok képviselői nyílt szavazással döntenek a napirendben jelzett kérdésekben a szavazati arányok megállapításával.

Napirenden kívüli kérdésben határozat csak akkor hozható, ha az ülésen valamennyi tag képviselője jelen van, és az adott kérdésben a határozathozatalhoz valamennyi képviselő hozzájárul.

18.) A határozati javaslat elfogadásához valamennyi szavazásra jogosult Tag több mint felének igen szavazat szükséges.

19.) A Tanács ülésére – szükség szerint – meg lehet hívni a projekttel foglalkozó kormányzati szervek projekt felelőseit. A Tanács ülésére bármely Tag indítványozhatja szakértők vagy egyéb személyek meghívását. Ezen személyek az ülésen részt vehetnek, a napirendi pontokhoz hozzászólhatnak, de szavazati joggal nem rendelkeznek.

20.) Az ülést a Társulási Tanács elnöke, annak akadályoztatása esetén, az ülésen jelen lévő képviselők közül az ülésen választott levezető elnök vezeti.

21.) A Társulási Tanács üléséről jegyzőkönyvet kell készíteni, amelyre az Ötv. 17. §-a szerinti, a képviselő-testület üléséről készített jegyzőkönyvre vonatkozó szabályokat kell alkalmazni azzal, hogy a jegyzőkönyvet az ülés elnöke és a Társulási Tanács által a jegyzőkönyv hitelesítésére megválasztott személy írja alá. 

[bookmark: pr69]22.) A jegyzőkönyvet 15 napon belül meg kell küldeni valamennyi Tagnak és a helyi önkormányzatok törvényességi ellenőrzéséért felelős szervnek. A jegyzőkönyv megküldéséről az Elnök gondoskodik.

23.) A Társulási Tanács üléseinek határozatairól folyamatos számozással ellátott nyilvántartást kell vezetni. E nyilvántartásba bármely Tag betekinthet, arról másolatot igényelhet.


B)
A TÁRSULÁSI TANÁCS ELNÖKE ÉS HELYETTESE 

1.) A Társulást az Elnök képviseli.

2.) Az Elnök önálló aláírási joggal rendelkezik. Kötelezettségvállalásra a Társulás képviseletében az Elnök, mint a kötelezettséget vállaló szerv vezetője, illetve az általa írásban megbízott, megállapodásban kijelölt személy jogosult (Ámr. 72.§ (11) bekezdés).

3.) Az Elnök hatáskörébe tartozik a Társulási Tanács ülései által hozott határozatok végrehajtása.

4.) Az Elnök a tevékenységéről a Társulási Tanács ülésének számol be.

5.) Az Elnök feladatkörébe tartozik különösen:

a.) az ülés összehívása,

b.) az ülés levezetése,

c.) a tagsági kérelmek átvétele és az ülés elé terjesztése,

d.) a Társulás állandó munkaszervezetének kialakítása, a munkáltatói jogok gyakorlása.

Az Elnök teljes körű felelősséggel tartozik a Társulás jogszerű tevékenységéért, a Társulás gazdálkodásáért, nyilvántartási és bevallási kötelezettségei teljesítéséért.

Az Elnök a tevékenységét megbízás alapján végzi. Az Elnök a Társulási Tanács döntése alapján díjazásban részesül.
A Társulás Elnökét megillető díj: bruttó 260 000.-, azaz kettőszázhatvanezer Forint/hónap.

Az Elnök gondoskodik a belső ellenőrzési tevékenység ellátásáról.
 
6.) A Társulási Tanács elnökét és elnök-helyettesét a Társulási Tanács ülése választja meg. 

A Tanács elnökét Budapest Főváros Tag, elnök-helyettesét Budaörs által jelölt személyek közül delegálják a Tagok a Társulási Tanács számára. A Tanács elnökének és helyettesének megválasztásáról, valamint megbízatása megszüntetéséről a Tanács dönt a delegálási jog tiszteletben tartása mellett.

7.) Az Elnök akadályoztatása esetén az elnök-helyettes jár el az Elnök jogkörében. Az elnök-helyettesre megfelelően irányadóak az Elnökre vonatkozó szabályok

Az elnök-helyettes a Társulási Tanács döntése alapján díjazásban részesül.
A Társulás elnök-helyettesét megillető díj: bruttó 100 000.-, azaz százezer Forint/hónap.


8.) Az Elnök döntéseiről, intézkedéseiről a következő ülésen köteles beszámolni.

9.) Az Elnök tisztsége megszűnik:

a.) a határozott idő leteltével
b.) az Elnök lemondásával,
c.) az Elnök önkormányzati képviselői minőségének megszűnésével,
d.) az Elnököt jelölő Tag tagsági viszonyának megszűnésével,
e.) visszahívással,
f.) a Társulás megszűnésével.

10.) Az Elnök a tisztségéről bármikor - legalább egy hónapos lemondási idővel - lemondhat.

11.) Az Elnököt a Társulási Tanács ülése bármikor jogosult visszahívni.

12.) Az Elnök Társulással összefüggő feladatai megvalósításához – a (köz)beszerzési szabályok betartása mellett – jogosult szakértők igénybevételére, valamint segítő szervezet igénybevételére a Társulás költségén. Az Elnök tevékenységét a Kapcsolattartó-Gesztor segíti.


C.) KAPCSOLATTARTÓ-GESZTOR

1.) Tagok a KEOP pályázati eljárásának sikere érdekében, valamint a későbbiekben a Projekt megvalósulásnak elősegítése érdekében a kapcsolattartó-gesztori feladatok ellátásával Budapest Főváros Önkormányzata Tagot bízzák meg.

2.) Tagok rögzítik, hogy a Kapcsolattartó-Gesztornál a gesztori feladatok ellátásával kapcsolatos ügyekben a Főpolgármesteri Hivatal jár el. A Kapcsolattartó-Gesztor biztosítja Főpolgármesteri Hivatal útján a Társulás pénzügyi-gazdálkodási feladatainak ellátását. A Társulás elemi költségvetése a Kapcsolattartó-Gesztor költségvetésébe épül be azzal, hogy a vonatkozó jogszabályi előírásoknak megfelelően a gazdálkodási szabályzat felülvizsgálatra kerül/t vagy elkülönült pénzügyi nyilvántartás kerül/t bevezetésre.

A Társuláshoz rendelten támogató projekt munkaszervezeteként a Kapcsolattartó-Gesztor látja el a Társulás célját képező projekt beruházási feladatait.  

3.) Feladat és hatásköre: A Kapcsolattartó-Gesztor a Főpolgármesteri Hivatal útján az együttműködés keretein belül, a Társulási Tanács felhatalmazása alapján minden feladatot ellát, biztosítja a Társulás pénzügyi és gazdálkodási feladatainak ellátását. 

A Társulás a Kapcsolattartó-Gesztor közreműködésével biztosítja a Projekt keretében született összes dokumentum megőrzését a Projekt lezárását követő 10 évig.

4.) Amennyiben a Tag a tagdíjfizetési, vagy a Társulási Tanács által előírt pénzügyi hozzájárulás-fizetési kötelezettségének, a fizetési határidő lejártát követően, a felhatalmazással történő beszedési megbízásra lehetőségére történő figyelmeztetést is tartalmazó felszólítás nem tesz eleget, úgy ezen Tag bankszámlájára a Kapcsolattartó-Gesztor a fizetési határidőt követő 15. naptól a pénzforgalmi szolgáltatónak adott felhatalmazás alapján beszedési megbízást nyújt be.

5.) Amennyiben a Tag a Társulás által benyújtott pályázatok kapcsán vállalt önerő-fizetési, vagy egyéb, a Társulás feladatkörébe tartozó beruházással, fejlesztéssel kapcsolatban vállalt fizetési kötelezettségének nem tesz eleget, úgy ezen Tag bankszámlájára a Kapcsolattartó-Gesztor a fizetési határidőt követő 15. naptól felhatalmazással történő beszedési megbízást nyújt be.

6.) Amennyiben a Kapcsolattartó-Gesztor a tagdíjfizetési, a Társulási Tanács által előírt pénzügyi hozzájárulás-fizetési, a Társulás által benyújtott pályázatok kapcsán vállalt önerő-fizetési vagy egyéb a Társulás feladatkörébe tartozó beruházással, fejlesztéssel kapcsolatos egyéb fizetési kötelezettségének nem tesz eleget, úgy a Társulási Tanács más Tag önkormányzatot jelölhet ki, amely jogosult és köteles a Kapcsolattartó-Gesztorral szemben felhatalmazással történő beszedési megbízást benyújtására.

7.) A projektvégrehajtás koordinációs, tanácsadói és adminisztrációs feladatait a Kapcsolattartó-Gesztor látja el. A Kapcsolattartó-Gesztor által kijelölt személye(ek)/szervezet(ek) együtt alkotják a Projekt „osztott” PIU szervezetét.

E )
A TÁRSULÁSBAN FOGLALKOZTATOTT SZEMÉLY ALKALMAZÁSÁNAK FELTÉTELEI 

A Társulás alkalmazottainak – ha ilyen van – jogviszonyára a közalkalmazottak jogállásáról szóló 1992. évi XXXIII. törvény az irányadó.

A Társulás alkalmazottai felett a munkáltatói jogkör gyakorlására a Társulás elnöke jogosult.




V.
A TÁRSULÁS MŰKÖDÉSÉNEK ELLENŐRZÉSE

1.) A Társulás tagjai a Társulási megállapodásban meghatározottak szerint célszerűségi és gazdasági szempontból ellenőrzik a Társulás működését.

2.) A Társulás működésének ellenőrzésére bármely Tag bármikor, önállóan jogosult. 

Az ellenőrzésre vonatkozó igényt az ellenőrzés megkezdése előtt legalább 8 nappal korábban a Tag köteles a Társulás Elnökénél írásban jelezni, meghatározva az ellenőrzés körét, és az ellenőrzés lefolytatásához igényelt dokumentumokat.

3.) A Társulás Elnöke köteles gondoskodni arról, hogy az ellenőrzést végző Tag az általa igényelt bármely, a Társulás gazdálkodására és működésére vonatkozó iratba betekinthessen, azt megvizsgálhassa.

A Tag a vizsgálat lefolytatásához saját szakapparátusát igénybe veheti vagy ilyen célból szakértőt kérhet fel.

4.) A Tag a vizsgálata eredményéről a Társulási Tanácsnak jogosult és köteles beszámolni, és jogosult kérni az ellenőrzés tapasztalatai szerint a Társulási Tanács döntését.


VI.
A TÁRSULÁS ELLENŐRZÉSI ÉS FELÜGYELETI RENDJE

1.) A Társulás külső pénzügyi ellenőrzését az Állami Számvevőszék látja el. A Társulás Tagjai tudomásul veszik, hogy a KEOP támogatás felhasználásának ellenőrzésére jogosult, jogszabályban megjelölt szervezetek a Társulás és a Projekt ügyeit szintén ellenőrizni jogosultak.

A Társulás és a Tagok kötelesek tűrni és elősegíteni a KEOP közreműködő szervezet, a KEOP irányító hatóság, az Európai Támogatásokat Auditáló Főigazgatóság, az Állami Számvevőszék, a Magyar Államkincstár, az Európai Bizottság, az Európai Közösség Számvevőszéke vagy egyéb, jogszabályban megjelölt szervek által a támogatás felhasználásával kapcsolatban elrendelt ellenőrzéseket, és bármely Tag és a Társulás részükre a kért felvilágosítást megadja, a jelen megállapodás teljesítésével kapcsolatos iratokat bemutatja, és szükség esetén másolatban rendelkezésre bocsátja.


2.) A Társulás, mint költségvetési felügyeleti szerve a Fővárosi Közgyűlés (Budapest Főváros Önkormányzata Tag).

3.) A Társulás belső pénzügyi ellenőrzését
a) a folyamatba épített, előzetes és utólagos vezetői ellenőrzési tevékenység,
b) a belső ellenőrzési tevékenység és
c) az a) és b) pontokban meghatározott ellenőrzési tevékenységek központi harmonizációja, szabályozása és koordinációja, valamint a közzétett módszertani útmutatók és irányelvek alkalmazásának ellenőrzése útján kell ellátni.

4.) A folyamatba épített, előzetes és utólagos vezetői ellenőrzés a Társuláson belül a Társulási Tanács által folytatott első szintű pénzügyi irányítási és ellenőrzési rendszer, amelynek létrehozásáért, működtetéséért és fejlesztéséért az Elnök felelős.

5.) A Társulás belső ellenőrzésének kialakításáról és megfelelő működtetéséről az Elnök köteles gondoskodni. A belső ellenőrzést végző személy vagy szervezet tevékenységét az jelentéseit az Elnöknek küldi meg.

6.) Egyebekben a Társulás pénzügyi és gazdálkodási felügyeletére az Áht. és az Ámr. rendelkezései az irányadóak.

7.) A Társulás felett helyi önkormányzatok törvényességi ellenőrzéséért felelős illetékes szerv törvényességi ellenőrzési jogot gyakorol.

8.) A (fő)polgármester , vagy – felkérésre – az általa kijelölt személy évente legalább egyszer a képviselő-testületnek/Fővárosi Közgyűlésnek beszámol a Társulás tevékenységéről, pénzügyi helyzetéről, a társulási cél megvalósulásáról. A Társulási Tanács tagjai a delegáló önkormányzati testületeiknek beszámolnak a Társulási Tanácsban végzett tevékenységükről. A Társulás tagja az általa választott képviselőt visszahívhatja.


VII.
A TÁRSULÁS KÉPVISELETE

1.) A Társulást harmadik személyekkel szemben, bíróságok és más hatóságok előtt általános képviseleti jogkörrel az Elnök képviseli. Az Elnök akadályoztatása esetén a Társulás képviseletére az elnök-helyettes jogosult. Esetleges meghatalmazás az ügyleti meghatalmazás anyagi jogi feltételei szerint adható.

2.) A Társulást az Elnök önállóan képviseli. A Társulás jegyzése akként történik, hogy a géppel írt vagy kézzel előírt, előnyomott vagy nyomtatott társulási név alatt az Elnök saját nevét önállóan írja alá.


VIII.
A TÁRSULÁS BEVÉTELEI, GAZDÁLKODÁSA ÉS VAGYONA

A) 
A PROJEKT FINANSZÍROZÁSA, A TÁRSULÁS BEVÉTELEI

1.) A Projekt finanszírozását az elnyert támogatás és a Tagok által teljesítendő saját finanszírozás együttesen biztosítja.

A közös beruházás következtében létrejövő létesítmények megvalósításához szükséges saját finanszírozást Tagok a jelen Megállapodásban foglaltak szerint biztosítják.

A saját finanszírozás (a továbbiakban: „Saját Finanszírozás”) részei a következők: saját erő valamint a járulékos költségek. A saját erő a beruházási költségek támogatásból nem fedezett hányada, amely Tagok között az alábbiak szerint oszlik meg.

Az egyes Tagok a közigazgatási határukon belül épülő – a beruházás lezárultával a tulajdonukba kerülő – csatornaközművek saját erő részét fedezik. Ennek megfelelően a Főváros területén megvalósuló létesítmények megvalósításának saját erő részét Budapest Főváros Önkormányzata, a Budaörs területén megvalósuló létesítmények megvalósításának saját erő részét Budaörs Város Önkormányzata fedezi. Mindkét Tag közigazgatási területén megvalósuló létesítményeket érintő beruházási költségek saját erő része Tagokat a létesítmények beruházási hányadainak arányában terheli.

Tagok a Saját Finanszírozás összegét külön testületi döntés alapján saját költségvetési rendeleteikben biztosítják. 

A szállítói számlákat esedékességekor a támogatási szerződésben foglaltak, illetve a vonatkozó jogszabályi előírások szerint kell intézni a KEOP kifizetés igénylési rend szerint összhangban a pályázat, illetve hatályos Támogatási szerződés/szerződés-módosítások részét képező finanszírozás ütemezésére vonatkozó mellékletekkel. A Budaörstől beutalt és reá eső befizetési hányadnak megfelelő időben a Társulás számláján rendelkezésre kell állnia. 

Tagok kötelezettséget vállalnak arra, hogy a rájuk eső és az adott évben esedékes Saját Finanszírozásnak megfelelő összeget az adott évi költségvetésükbe beállítják, az arra vonatkozó pénzügyi fedezetet biztosítják, illetve számlavezető bankjuktól a fizetés teljesítésére vonatkozó nyilatkozatot kérnek. A 2007–2013 programozási időszakban az Európai Regionális Fejlesztési Alapból, az Európai Szociális Alapból és a Kohéziós Alapból származó támogatások felhasználásának rendjéről szóló 4/2011. (I. 28.) Korm. rendelettel összhangban a Projekt tekintetében a saját forrás rendelkezésre állását a Támogatási Szerződés megkötéséig kell igazolni,  továbbá a Projekt tekintetében az elkülönített számviteli nyilvántartás megvalósulását biztosítani szükséges.

A Saját Finanszírozás elemeit Budaörs a Kapcsolattartó-Gesztor felhívása alapján, a szükséges ütemezésben teljesíti. 

Tagok vállalják, hogy (ha szükséges ilyen megállapodás) évente a Társulás részére átadandó pénzeszközök átadás-átvételére vonatkozó megállapodást megkötik.

A teljes beruházási költség, támogatásra jogosult részén felül jelentkezik a Projekt járulékos költsége, amely magában foglalja az alábbiakat:
 - A támogatás elnyerését megelőzően végzett előkészítő munkák (tanulmányok, pályázati dokumentációk, tervek) költségei. A Tagok által jóváhagyott és ténylegesen felmerülő előkészítési költségeket a Tagok a beruházási ráfordításaik arányában (érdekeltségi arányuk szerint) viselik.
- A közös beruházás megvalósulása során felmerülő a Társulást érintő egyéb költségek, illetve a Társulás működési költségei. 

A járulékos költségek finanszírozását a Tagok biztosítják. A közös előkészítő munkák járulékos költségeit a Tagok a rájuk eső beruházási ráfordítás arányában részben a tényleges kifizetéshez igazodóan, részben a Projekt megvalósításának, és a közös beruházás folyamatának teljes ideje alatt, a beruházási ráfordítás felmerülésének idejétől függetlenül folyamatosan (így a Főváros beruházás-irányítási és adminisztrációs költségeit) a Társulás felé (pénzátadás formájában) megtérítik.
A Társulási Megállapodás IV. fejezet B.) pont 5. d.) és 7.) alpontokban meghatározott díjazás kifizetése a Társulás induló vagyonából történik. Tagok kötelesek a kifizetett összeget naptári negyedévente a Társulásnak megtéríteni, az általa delegált képviselő díjazásának mértéke szerint.  

Budaörs vállalja, hogy eredménytelen pályázat esetén a Tagok által jóváhagyott és ténylegesen felmerülő közös előkészítési költségek – korábban még meg nem térített részét – a tervezett beruházási ráfordítás részarányának megfelelő mértékben a Főváros felé megtéríti. 

Budaörs vállalja, hogy a közös beruházással együtt járó feladatokkal kapcsolatban felmerülő gesztori költségeket a Főváros javára pénzátadás formájában téríti meg beruházási ráfordítások megoszlásának arányában. Tagok által jelenleg elismert és a Projekt költségvetésének tervezése során kalkulált gesztori költség a beruházási összköltség Budaörsre eső hányadának 0,3 %-a.

2.) A Társulás vagyona/bevétele elsősorban a Tagok által a Társulás rendelkezésére bocsátott vagyoni eszközökből áll.

A Társulás tagjai a Társulás működésének forrásait saját költségvetésükből a beruházási összköltség arányosan biztosítják, a Kapcsolattartó-Gesztor önkormányzaton keresztül. Az éves működési célú támogatási igényről és az egyes Tagokat terhelő befizetési kötelezettségekről a Társulási Tanács az adott költségvetési évet megelőző év december 15. napjáig, határozattal dönt. A Társulási Tanács határozata alapján, a Kapcsolattartó-Gesztor önkormányzat legkésőbb az adott költségvetési év január 10. napjáig, írásban értesíti a Tagokat a következő évi befizetési kötelezettségeikről és azok esedékességéről.  

A Társulás induló vagyona 3.000.000 (azaz Hárommillió forint) Ft, amelyet a Tagok szavazati arányuk szerint bocsátanak a Társulás rendelkezésére akként, hogy kötelezettséget vállalnak arra, hogy a Társulás bankszámlájának megnyitása után, az arról szóló értesítés kézhezvételét követő 15 napon belül a hozzájárulásukat a bankszámlára átutalják. Az induló vagyon tagok közötti megosztása a Tagok szavazati arányának (50 %, illetve 50 %) figyelembe vételével: Budapest fizetési kötelezettsége 1.500.000, forint, Budaörs fizetési kötelezettsége 1.500.000, forint.

A Társulás a Tagok által alapításkor átadott vagyonnal nem rendelkezik. A Társulás működés során keletkezett saját vagyona és annak szaporulata a Társulást illeti meg. 

Tagok vállalják, hogy a Projekt megvalósítása érdekében biztosítják a KEOP projekttel érintett ingatlanok tulajdonjogának, használati jogának a Projekt céljainak megfelelő rendezettségét, továbbá a Projekt keretében megvalósult vagyontárgyakat, eszközöket a beruházást követő 5 éven belül nem idegenítik el, továbbá a Projekt által nyújtott szolgáltatást 5 évig fenntartják.
.

3.) A Társulási Tanács ülése jogosult a Tagok számára – határidő megjelölésével - további befizetési kötelezettséget meghatározni, és megjelölni az egyes Tagok hozzájárulásának mértékét. A Társulási Tanács a befizetési kötelezettség elmulasztása esetén a vonatkozó jogszabályokban és a jelen megállapodásban foglalt szankciókat alkalmazza.

Eltérő megállapodás hiányában, a Társulás költségeihez való hozzájárulás a tagokat a beruházási hányadok arányában terheli.

4.) Ha a Társulás gazdálkodása veszteséges, úgy a Társulási Tanács határozata alapján köteles minden Tag – a beruházási hányadok arányában – a veszteség fedezéséhez szükséges hozzájárulást az Elnök felhívására a Társulás számlájára, a felhívásban megjelölt határidőben befizetni.
 
5.) A Társulás vagyoni eszközeit növeli a saját egyéb bevétele (ha van), a Társulás által elnyert további támogatás és a Társulásnak tett felajánlások, arra figyelemmel, hogy a releváns Pályázati Útmutató előírásai szerint nem elszámolható: mindennemű, a kedvezményezett részére egyben bevételt is jelentő költség.


6.) A Társulás alapításával kapcsolatos költségek a Társulás költségei között számolandóak el.

B)
A PROJEKT EREDMÉNYEKÉNT LÉTREJÖVŐ LÉTESÍTMÉNYEK TULAJDONJOGA ÉS ÜZEMELTETÉSE

1.) A Társulás a 2007. évi CXXVII. törvény (Áfa tv.) 88.§-a szerint – a 86.§ (1) bekezdés j) és k) pontja tekintetében – az áfa hatálya alá, a törzskönyvi nyilvántartásba vétel kérelmezésével egyidejűleg bejelentkezik. A fejlesztés megvalósítása során a Társulás beruházóként jár el, a beruházási számlák a Társulás nevére szólnak így az Áfa tv. 120. §-a alapján, abban a mértékben, amilyen mértékben az adóalany – ilyen minőségében – a terméket, szolgáltatást adóköteles termékértékesítése, szolgáltatásnyújtása érdekében használja, egyéb módon hasznosítja, jogosult arra, hogy az általa fizetendő adóból levonja azt az adót, amelyet termék beszerzéséhez, szolgáltatás igénybevételéhez kapcsolódóan egy
másik adóalany rá áthárított; termék beszerzéséhez – ideértve a termék Közösségen belüli beszerzését is –, szolgáltatás igénybevételéhez kapcsolódóan fizetendő adóként megállapított. 

Tagok megállapodnak abban, hogy az egyes Tagok közigazgatási határán belül épülő csatornaközművek az érintett település tulajdonába kerülnek. Ennek megfelelően a Budaörs-Budapestet összekötő gyűjtővezeték Budaörs, a Budapest Főváros határán belépő budaörsi gyűjtővezeték a közigazgatási határtól (mérési ponttól) kezdve Budapest Főváros Önkormányzata tulajdonába kerül.

A KEOP projekt keretében megvalósuló, megvalósításra kerülő előbb felsorolt vagyontárgyak a beruházási szakasz lezárultával – a támogatási szerződésben foglalt feltételek betartása mellett – ,visszterhes jogügylettel a Társulás Tagjainak elkülönült tulajdonába kerülnek.

E jogügylet megalapozza az Áfa tv. 120. §-ának alkalmazását azzal a feltétellel, hogy a Társulás az Áfa tv. 88.§-a szerint az áfa hatálya alá, a törzskönyvi nyilvántartásba vétel kérelmezésével egyidejűleg bejelentkezik. 

A visszterhes jogügylet keretében a Társulás a Tag önkormányzatokra ruházza a KEOP projekt keretében megvalósult vagyontárgyak tulajdonjogát, amelyről számlát bocsát ki, ezzel egyidejűleg, pénzmozgással nem járó pénzeszközátadással átadja a Tag önkormányzatok részére a rájuk eső támogatást, illetve a Tag önkormányzatok által korábban megfizetett saját forrást. A tulajdon-átruházáshoz kapcsolódó általános forgalmi adó pénzmozgással járó tételként rendezendő.

A Tagi Önkormányzatok, a KEOP projekt keretében megvalósuló és visszterhes jogügyletként átvett beruházások fenntartási és üzemeltetési kötelezettségéről a vonatkozó jogszabályi és támogatási előírásoknak megfelelő bérleti-üzemeltetési szerződés megkötésével gondoskodnak.  Ezáltal a Tagi Önkormányzatoknál is teljesül az Áfa tv. 120. §-ában foglalt kritérium, feltéve, hogy az Önkormányzatok az Áfa tv. 88.§-a szerint az áfa hatálya alá – a 86.§ (1) bekezdés j), k) és l) pontja tekintetében – bejelentkeztek.

2.) Tagok kötelezettséget vállalnak a megvalósuló Projektnek a pályázatban leírtak és a KEOP projekt pénzügyi költséghaszon-elemzése (CBA) szerinti üzemeltetésére, az alábbiak szerint:

Tagok tudomásul veszik, hogy a megvalósult műtárgyak üzemeltetésbe adása kapcsán a saját tulajdonukba kerülő víziközművek üzemeltetésére, valamint a Kohéziós Alap/KEOP támogatás felhasználásával megépített létesítmények üzemeltetésének feltételeire vonatkozó mindenkor hatályos jogszabályi előírásokat kell betartaniuk.

Budaörs szennyvize a Budapesti Központi Szennyvíztisztító Telepen kerül megtisztításra. Budaörs elfogadja, hogy a Budapesti Központi Szennyvíztisztító Telep üzemeltetésbe adásáról a Főváros gondoskodik.

Tagok kötelesek a pályázatban vállalt díjszintek, díjképzési elvek fenntartására is.

[bookmark: pr2]3.) A Tagok a támogatási kérelem részeként elkészítették a megvalósult létesítmények üzemeltetési koncepcióját a 2007-2013 programozási időszakban az Európai Regionális Fejlesztési Alapból, az Európai Szociális Alapból és a Kohéziós Alapból származó támogatások felhasználásának rendjéről szóló 4/2011. (I. 28.) Korm. rendelet szerint. Tagok tudomásul veszik, hogy a KA támogatással megvalósuló közmű beruházások támogatásának feltétele, hogy a támogatással megvalósuló létesítmények, eszközök működtetését olyan gazdálkodó szervezet végezze, amelyet a támogatás kedvezményezettje a vonatkozó EK irányelveknek megfelelő eljárás lefolytatásával választ ki. A támogatással megvalósuló víziközmű vagyon működtetésére a hivatkozott Korm. rendeletben meghatározott speciális szabályok vonatkoznak.

A Tagok ennek kapcsán vállalják, hogy a hivatkozott Korm. szerinti közszolgáltató kiválasztásával kapcsolatos dokumentumokat és az arra vonatkozó nyilatkozatot, hogy az abban foglalt adatok teljesek és a valóságnak megfelelnek, a közreműködő szervezet részére megküldik, illetve azokat a Társulás rendelkezésére bocsátják.

4.) A megvalósítandó létesítmények környezeti hatásainak csökkentése érdekében az érdekelt önkormányzatok és a majdani üzemeltetők kötelesek lesznek ésszerűen együttműködni a környezet terhelésének csökkentése érdekében. 

C/
A Társulás gazdálkodása

A Társulás pénzeszközeit a székhely önkormányzat (Budapest Főváros Önkormányzata) által meghatározott pénzforgalmi szolgáltatónál nyitott bankszámlán (fizetési számlán) kezeli. Más pénzforgalmi szolgáltatónál bankszámlát (fizetési számlát) nem nyithat. 

A Társulás gazdálkodására az Áht., az államháztartás működési rendjéről szóló 292/2009. (XII. 19.) Korm. rendelet (Ámr.), a Szám.tv., továbbá az államháztartás szervezetei beszámolási és könyvvezetési sajátosságairól szóló 249/2000. (XII.24.) Korm. rendelet előírásai alkalmazandók.

A Társulás elemi költségvetése Budapest Főváros Önkormányzata költségvetésébe épül be. (Ámr. 51.§ (8) bekezdés, a kincstári számlavezetés és finanszírozás, a feladatfinanszírozási körbe tartozó előirányzatok felhasználása, valamint egyes államháztartási adatszolgáltatások rendjéről szóló 46/2009. (XII. 30.) PM rendelet 59.§ (8) bekezdés)

A Társulás pénzügyi, gazdálkodási feladatait Budapest Főváros Önkormányzata (a székhely önkormányzat) Főpolgármesteri Hivatala látja el a Társulás és a Főpolgármesteri Hivatal között létrejövő külön megállapodásban részletezettek szerint.

Kötelezettségvállalásra a Társulás képviseletében az Elnök, mint a kötelezettséget vállaló szerv vezetője, illetve az általa írásban megbízott, megállapodásban kijelölt személy jogosult (Ámr. 72.§ (11) bekezdés). A Társulás nevében tett kötelezettségvállalás ellenjegyzésére a Főváros főjegyzője, vagy az általa írásban kijelölt, a Főpolgármesteri Hivatal állományába tartozó köztisztviselő jogosult (Ámr. 74.§ (2) bekezdés i.) pont).




IX.
A TÁRSULÁS CÉLJÁT KÉPEZŐ PROJEKT MEGVALÓSÍTÁSÁHOZ KAPCSOLÓDÓ EGYÉB KÖTELEZETTSÉGVÁLLALÁSOK ÉS BIZTOSÍTÉKOK

1.) Tagok kötelezettséget vállalnak arra, hogy a rájuk eső és az adott évben esedékes sajáterő-hányadnak és az arányos járulékos költségeknek megfelelő összeget (azaz a Saját Finanszírozás éves részét) az adott évi költségvetésükbe beállítják, az arra vonatkozó pénzügyi forrást meghatározzák, valamint számlavezető bankjuktól a fizetés teljesítésére vonatkozó nyilatkozatot szereznek be. Budaörs tudomásul veszi, amennyiben a Főváros fizetési felkérését a Társulásnak késedelmesen teljesíti, a Főváros jogosult a hátralévő Saját Finanszírozás fizetési részleteinek teljesítésére, azt teljes egészében biztosító bankgaranciát kérni. Fizetési késedelem esetén a késedelmi kamat mértéke a mindenkori jegybanki alapkamat kétszerese.

Amennyiben a Főváros esik késedelembe a Saját Finanszírozás rá eső részének a teljesítésével, úgy annak a Projektre, a Társulásra és annak Tagjai háruló pénzügyi következményeit viseli.

Mivel Tagok a Társulást fejlesztési, beruházási céllal hozzák létre, Tagok rögzítik, hogy az önkormányzatok által a fejlesztés, beruházás vonatkozásában vállalt fizetési kötelezettség nem teljesítése esetén a Társulás székhelye szerinti önkormányzat a fizetési határidőt követő 15. naptól felhatalmazással történő beszedési megbízás benyújtására jogosult. Ha a székhely önkormányzat nem tesz eleget a Társulás felé vállalt fizetési kötelezettségének, úgy a Társulási Tanács új székhely önkormányzat kijelöléséről dönthet, amelyet egyúttal felhatalmaz arra, hogy a korábbi székhely önkormányzat ellen felhatalmazással történő beszedési megbízást nyújtson be. A felhatalmazás bank által aláírt egy példányát, a tagok kötelesek a Társulásnak átadni.

Tagok vállalják, hogy a Közreműködő Szervezet részére a támogatási szerződésben biztosítandó biztosítékok és szerződéses kötelezettségek teljesítése érdekében együttműködnek, és – ha ilyen szükséges – vállalják a támogatási szerződésben igényelt biztosítékok nyújtását és az egyedi biztosítéki megállapodások megkötését.  Mivel a Projekt a Főváros gesztori felelősségvállalása mellett valósul meg, Budaörs vállalja, hogy a teljesítés fedezetére a Főváros a budaörsi sajáterő-hányadnak és az arányos járulékos költségeknek megfelelő összeg megfizetésére egyéb biztosítékokat is kérhet.

A megvalósítás során az egyes projektelemeknél jelentkező késedelmekkel, támogatási szerződéstől történő eltérésekkel (az ellenőrzések során feltárt hibákkal) és a támogatási szerződésben vállalt (ellenőrzéstűrési, stb.) kötelezettség megszegésével okozott kárért a kárt okozó Tag a felelős.  

2.) A Budaörs szennyvízközműveit működtető közszolgáltató a Főváros által rendeletben meghatározott és annak módosításai által megállapított szennyvíz-agglomerációs bevezetési díjkedvezménnyel csökkentett éves fővárosi csatornahasználati díjat köteles fizetni a Budapest szennyvízközműveit működtető közszolgáltatónak (Fővárosi Csatornázási Művek Zrt.) a vele megkötött szennyvíz átadási-átvételi szerződés alapján, amely szennyvízátadási díj fedezetet nyújt a budaörsi szennyvizek Budapest közigazgatási határától felmerülő bevezetési költségeire, a Budapesti Központi Szennyvíztisztító Telepen történő tisztítási költségeire, továbbá az iszaphasznosítás költségeire, azaz a budaörsi szennyvizek  által használt létesítmények fenntartási, üzemeltetési, pótlási költséghányadára, valamint a vízterhelési díjra.

Tagok rögzítik, hogy a KEOP pályázatot Budaörs vonatkozásában annak figyelembe vételével készítették el, hogy a budaörsi közszolgáltató által fizetendő szennyvízátadási díj mértéke a Budaörs által a fővárosi közcsatorna-hálózatba bevezetett/átadott szennyvizek mért mennyisége után az egyébként fizetendő fővárosi csatornahasználati díj 60%-a évi egymillió köbméterig, az évi egymillió köbmétert meghaladó mennyiségre pedig a fővárosi csatornahasználati díj 50%-a. A szennyvíz-agglomerációs bevezetési díjkedvezmény az áthárított vízterhelési díjra nem vonatkozik, a kedvezményes agglomerációs szennyvízátadási díjat a mindenkori fővárosi csatornahasználati díjban elfogadott vízterhelési díj növeli.

A Budapestre bevezetett Budaörsi szennyvíz mennyiségét a Budaörsön hálózatba átadott mennyiségek alapján kell meghatározni.

A csatornahasználati díj felett az árhatósági jogkört a település önkormányzatának képviselőtestülete gyakorolja. A fogyasztók (lakosság és közületek) részére a csatornahasználati díjat a helyi hálózat üzemeltetője számlázza ki.

Budaörs kötelezettséget vállal arra, hogy amennyiben a Főváros, mint a Budapesti Központi Szennyvíztisztító Telep legnagyobb igénybevevője áttér a szennyezés mérésének egységes szennyezés-arányos rendszerére, elfogadja, hogy az általa átadott szennyvízre is e rendszer fog vonatkozni.

3.) Tagok a támogatási összeg jogszabályon, illetve támogatási szerződésen alapuló visszakövetelése esetén a Társulásnak a Projekt közreműködő szervezete felé fennálló tartozásaiért vagyoni hozzájárulásuk mértékéig kötelesek helytállni.

Tagok kijelentik, hogy a támogatási pályázatban, illetve a támogatási szerződésben és mellékleteiben foglaltakat – a Társulás útján – magukra nézve kötelezőnek fogják tekinteni. 

4.) Tagok felhatalmazzák a Társulást, hogy – a tagönkormányzatok előzetes döntését követően és annak alapján – a Projekt KEOP második fordulós pályázatát benyújtsa és a támogató szervezettel a támogatási szerződést megkösse, továbbá, hogy egyébként a megállapodást aláíró valamennyi Tag nevében jogszerűen eljárjon, képviseletüket ellássa, az adóalanyisághoz fűződő jogokat és kötelezettségeket felhatalmazásuk alapján gyakorolja, nyilatkozatot tegyen, utasítást vegyen át, vagy adjon ki.

5.) Tagok a Projekt végrehajtása során biztosítják a közösségi támogatási rendszer elvárásainak megfelelően a két horizontális alapelv, az esélyegyenlőség és a fenntartható fejlődés alapelveinek maximális érvényesítését, összhangban az Európai Unió Tanácsának az Európai Regionális Fejlesztési Alapra, az Európai Szociális Alapra és a Kohéziós Alapra vonatkozó általános rendelkezések megállapításáról 1083/2006/EK Rendelete 16. és 17. cikkével.  


X.
NYILVÁNOSSÁG BIZTOSÍTÁSA

1.) A Tag önkormányzatok általános feladatai közé tartozik a társadalmi tudatformálás. A Társulás célját képező Projekt megvalósításához elengedhetetlen feltétel a megfelelő nyilvánosság biztosítása.

2.) Tagok kötelezettséget vállalnak közvetlenül, továbbá saját szervezeteik útján, illetve civil szervezetek bevonásával a teljes körű lakossági tájékoztatásra. Ezen tájékoztatás keretében a kötelmi jogi jellegén túlmenően, fel kell hívniuk a lakosság figyelmét a környezetvédelmi feladatokra, a jogszabályi előírásokra, valamint információt kell szolgáltatniuk a megállapodás és a Társulás célját képező Projekt előnyeiről.

A Tagok által jelen Társulási megállapodás keretében kiépítésre kerülő szervezeti rendszernek is kötelezettsége a lakossági tájékoztatást szolgáló munkálatok elősegítése, szervezése. A Társulás nemcsak az írott és elektronikus média tájékoztatására kötelezett, hanem arra is, hogy a Projekttel kapcsolatos valamennyi információ a Tagokhoz, illetve azok hivatali szervezetén keresztül a lakossághoz eljusson.

3.) Tagoknak a teljes pályázati és beruházási időszakban rendszeres és folyamatos tájékoztatást kell nyújtaniuk a településeik polgárai számára olyan módon és formában, amely alkalmas arra, hogy a tájékoztatás eljusson valamennyi érintetthez (pl. lakossági fórumok szervezése, írott és elektronikus sajtó igénybe vétele, helyi kiadvány megjelentetése, stb.).

4.) A Társulásnak folyamatosan törekednie kell az országos és a regionális hatósági, valamint a civil szervezetek tájékoztatása során a beruházás elfogadtatására, ezáltal működése biztonságának megőrzésére is.
5.) A Tagok vállalják, hogy a KEOP támogatási program projektjeire vonatkozó tájékoztatási kötelezettségeknek és arculati előírásoknak kifejezetten eleget tesznek.



XI.
ZÁRÓ RENDELKEZÉSEK

1.) A Társulás működése során a költségvetési szervek gazdálkodására vonatkozó szabályokat kell megfelelően alkalmazni. Tagok tudomásul veszik, hogy az önkormányzatok képviseletére jogosult személyek változása esetén, 60 napon belül meg kell jelölniük az új képviselőket.

2.) A jelen Megállapodásban foglaltak tartalma a személyes adatok védelméről és a közérdekű adatok nyilvánosságáról szóló 1992. évi LXIII. törvény 19.§-a alapján közérdekű adatnak minősül.

3.) Érvénytelen rendelkezést úgy kell értelmezni, hogy az lehetőleg érvényessé váljon, és a szerződés céljának és az aláíró Tagok akaratának megfeleljen. Ha valamely szerződési kikötés érvénytelen, úgy az a megállapodás egészének érvényességét nem érinti, kivéve, ha a Tagok a jelen megállapodást az érvénytelen rendelkezés nélkül nem kötötték volna meg.

4) A Tagok közöttük a jelen Megállapodás értelmezésével, alkalmazásával és végrehajtásával kapcsolatban felmerült esetleges jogvitáikat megkísérlik békés úton rendezni. Arra az esetre, ha a jogviták békés úton történő rendezésére tett törekvés bármely okból nem vezet eredményre, a felek közötti jogvitában – a hatásköri szabályok megfelelő figyelembevételével – a Polgári perrendtartásról szóló 1952. évi III. törvény (Pp.) szerinti illetékes bíróság jár el.

5.) A jelen megállapodás a tárgyát képező jogviszonyra vonatkozólag a Tagok közötti teljes megállapodást tartalmazza. A jelen megállapodás módosítása vagy feltételeinek kiterjesztése csak írásban és a Tagok által szabályszerűen aláírt formában, minősített többségű határozattal jóváhagyás után érvényes.

6.) A jelen megállapodásban nem szabályozott kérdésekben a hatályos jogszabályok, így különösen a helyi önkormányzatokról szóló 1990. évi LXV. törvény, a helyi önkormányzatok társulásairól és együttműködéséről szóló 1997. évi CXXXV. törvény, az államháztartásról szóló 1992. évi XXXVIII. törvény, a számvitelről szóló 2000. évi C. törvény, valamint a Magyar Köztársaság Polgári Törvénykönyvéről szóló 1959. évi IV. törvény rendelkezései az irányadóak.

7.) Aláíró Tagok kijelentik, hogy hatáskörrel rendelkező képviselő-testületeik a jelen megállapodást megfelelően előzetesen (minősített többségű határozattal) jóváhagyták, és az a jelen megállapodás aláírását követően a Tagokra nézve érvényes és kötelező.





Budapest, 2011. ______ __.

